als_Latn dik_Latn sag_Latn
- Në prefekturën e Shkodrës u zhvillua sot mbledhja emergjente e Këshillit të Ministrave
- Ministri i Brendshëm, Basha: Prioriteti ynë shpëtimi i jetëve njerëzore
Nën drejtimin e kryeministrit Sali Berisha u zhvillua sot pasdite në prefekturën e Shkodrës, mbledhja emergjente e Këshillit të Ministrave, e cila mori në shqyrtim situatën e krijuar ditët e fundit në qytetin e Shkodrës dhe të zonave përreth, si rezultat i reshjeve të shtuara. Në këtë mbledhje merrnin pjesë gjithashtu prefekti dhe kryetari i bashkisë së Shkodrës, drejtori i emergjencave civile, drejtori i përgjithshëm i policisë së shtetit, drejtues të shtabit të përgjithshëm të forcave të armatosura, kryetarë të njësive vendore të prekura nga përmbytjet, drejtues të bordit të kullimit, drejtues të drejtorisë së përgjithshme të rrugëve etj. Duke falënderuar fillimisht autoritet vendore për angazhimin me përgjegjësi të tyre, Kryeministri bëri një panoramë të situatës, ku vlerësoi se ajo është plotësisht nën kontroll dhe nuk ka moment kritik. Ndonëse në këto kushte të kontrollueshme, kryeministri kërkoi që të funksionojë me shpejtësi i gjithë mekanizmi i emergjencës. “Nuk ka një moment kritik sot. Liqenet e Komanit dhe të Vaut të Dejës janë mbajtur në nivelet e ulëta dhe të mesme, por ne duhet të përgatisim atë që është kryesore, evakuimin”- u shpreh kryeministri. Kryeministri kërkoi që të instalohet me përgjegjësi të plotë dhe me të gjithë kapacitetet skema e evakuimit të popullatës. “Duhet ta bëjmë këtë në këto kushte në mënyrë që të mos kemi një emergjencë shumë të madhe që pastaj vështirëson të gjithë ndërhyrjen dhe komplikon atë. Por skema e evakuimit do të jetë e instaluar nga të gjithë përmasat e saj”- tha Berisha. Gjatë mbledhjes u diskutua gjerësisht plani dhe skema e përballimit të situatën për çdo aspekt, në rast të përkeqësimit të saj, në kushtet e vazhdimit apo edhe rritjes së reshjeve dhe për pasojë prurjes së ujërave të lumenjve. Kryeministri kërkoi nga autoritet përgjegjëse dhe ekspertët e fushës hartimin e një skeme të posaçme për mbrojtjen maksimale të ujësjellësave. “Duhet të ketë një skeme të përpunuar që sonte, për të vendosur mbrojtjen maksimale të mundshme përreth ujësjellësave, dhe pompave të tyre, vjet janë mbrojtur me heroizëm në kushtet më të rënda, por sivjet duhet tia dalim të parandalojmë dhe të mbrojmë me cdo kusht ujësjellsat”- theksoi kreu i qeverisë. Gjithashtu kryeministri vlerësoi se sivjet gjendja teknike e sistemit të pompave si dhe sasia e tyre është më e mirë se vitin e kaluar, duke kërkuar kështu nga inxhinierët përkatës skemat më efikase për mbrojtjen e kanaleve të shkarkimit. “Vjet kishim një numër të kufizuar pompash, sivjet kemi pompa, ndaj dhe të shfrytëzojmë të gjitha mundësitë për përdorimin e sistemit të pompave. Të gjitha bordet e kullimit do të ndahen në dy grupe, njëri grup do të bëjë Vjosën, tjetri do të vijë këtu. Nuk duhet të ketë borde kullimi tjetër kund përveç Shkodrës, Lezhës dhe Vjosës. Kudo që ata të jenë të merren në shërbim brenda të gjitha rregullave, të strehohen, të bëhet çdo gjë, por të gjenden të gjitha mjetet dhe në rast se atyre u duhen mjete të tjera nga kompani të ndryshme të kenë çdo gjë disponibël. Pra bordet e kullimit duhet të përqendrohen në Shkodër dhe ne rast nevoje të s’postohen në Lezhe sepse dhe Lezha është vulnerabël”- deklaroi Berisha. Kryeministri kërkoi gjithashtu edhe përqendrimin e ushtrisë në rast se është e nevojshme, si dhe gatishmërinë e policisë. Ndërsa për sa i përket kryetarëve të komunave, kryeministri kërkoi prej tyre që të bëjnë një punë maksimale për të bindur qytetarët për evakuim dhe të mos presin ngritjen e mëtejshme të ujit. “Kryetarët e komunave duhet të bëjnë një punë të jashtëzakonshme për të bindur qytetarët për evakuim, të mos presin ngritjen e ujit. Sivjet e kemi atë mundësi ndaj dhe të fillojë të shpejtojmë procesin e evakuimit. Natyrisht ushqimi për njerëzit nuk diskutohet, por të merren masa për ushqimin për bagëtinë, gjedhët apo të imtat. Të shikohet mundësia ku të vendosen, por asnjë gjë e gjallë të mos na humbasë”- vuri në dukje kryeministri. Shefi i ekzekutivit kërkoi Kryetari i Qarkut dhe Prefekti që asnjë fshat të mos lihet pas dore, por çdo lagjeje e çdo familjeje do t’i jepet përparësia e duhur. “Duhet të kemi një lidhje konstante. Përqendrimin total duhet ta kemi në zonën e përmbytur, por absolutisht nuk duhet të injorojmë dhe të lëmë pakujdesje të plotë, çdo familje, çdo fshat dhe çdo lagje. Duhet të shpallim gjendjen emergjencës dhe në çdo moment duhet të operojmë si në gjendje emergjence dhe në rastin më të parë duhet të ecim si në rastin e fatkeqësisë natyrore që quhet në ligj, pra menjëherë duhet të procedojmë pa hezituar”- tha Kryeministri.
Harta e përmbytjeve në Shkodër/ Në Shkodër janë përmbytur 250 banesa dhe 4060 hektarë tokë, ndërkohë që janë bllokuar akset rrugore Shkodër-Velipojë, Shkodër-Dajç dhe Shkodër-Obot.
Ministri i Brendshëm apel banorëve për bashkëpunim me strukturat shtetërore: Basha: Prioriteti ynë shpëtimi i jetëve njerëzore
Ministri i Brendshëm, Lulzim Basha i ndodhur në prefekturën e Shkodrës gjatë mbledhjes se shtabit të emergjencave, ka deklaruar se situata e përmbytjeve është përkeqësuar në 24 orët e fundit. “Kemi fryrje të lumit Buna dhe të liqenit të Shkodrës”,- deklaroi Basha. Sipas tij prioritet mbetet shpëtimi i jetëve njerëzore, ndërsa i bën thirrje banorëve më të rrezikuar nga përmbytjet të evakuohen. “Janë marrë të gjitha masat për evakuim. Po inspektojmë të gjitha zonat e përmbytura”- theksoi ministri Basha.
als_Latn als_Latn als_Latn als_Latn als_Latn als_Latn